A BIZOTTSÁG 616/2005/EK RENDELETE
(2005. április 21.)
a piaci mechanizmusokra tekintettel a borpiac közös szervezéséről szóló 1493/1999/EK rendelet végrehajtása részletes szabályainak megállapításáról szóló 1623/2000/EK bizottsági rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a piaci mechanizmusokra tekintettel a borpiac közös szervezéséről szóló, 1999. május 17-i 1493/1999/EK tanácsi rendeletre (1) és különösen annak 33. cikkére,
mivel:
(1)
Az 1623/2000/EK bizottsági rendelet (2) rendelkezik a boralkohol nyilvános eladás útján történő értékesítéséről a Közösségben bio-etanol formájában történő felhasználás céljával. Az ilyen alkoholért az ajánlattevő által megajánlott legmagasabb ár elérése érdekében helyénvaló az értékesítési rendszert versenytárgyalási eljárásos rendszerrel felváltani.
(2)
Ennek érdekében helyénvaló ugyanazokat a módozatokat alkalmazni a boralkohol különféle értékesítési típusaihoz az alkohol valamennyi végső felhasználásához vagy rendeltetéséhez szükséges jellegzetességek teljes tiszteletben tartása mellett.
(3)
Annak ellenőrzése érdekében, hogy az alkohol felhasználása bio-etanol termelésére történjék, a tagállamok elismerik azokat a cégeket, amelyeket kapacitásuk, az alkoholfeldolgozó berendezések, az éves feldolgozói kapacitás és a végső felvásárlójuk tagállamában illetékes nemzeti hatóságok által kiadott arra vonatkozó igazolás, hogy az alkoholt kizárólag bio-etanol gyártására használják fel és, hogy ez a bio-etanol kizárólag csak az üzemanyag szektorban kerül felhasználásra, alapján jogosultnak ítélnek.
(4)
Helyénvaló negyedévenként versenytárgyalást hirdetni, részben azért, hogy a tagállamok intervenciós hivatalainál lévő raktárkészletek felvásárlását biztosítsák, részben pedig azért, hogy az Európai Közösségben letelepedett azon vállalkozások számára, amelyek az üzemanyag-ágazatban alkoholt használnak fel, bizonyos mértékig garantálják az ellátást.
(5)
Helyénvaló, hogy a tagállamok minden hónap végén tájékoztatást adjanak a megelőző hónapra vonatkozóan a bor, a borseprő és szeszezett borpárlat mennyiségeiről, valamint a semleges alkohol, nyersalkohol és párlat szerinti alkoholmennyiségekről.
(6)
Következésképpen helyénvaló az 1623/2000/EK rendelet módosítása.
(7)
Az ebben a rendeletben foglalt intézkedések összhangban vannak a Borpiaci Irányítóbizottság véleményével,
ELFOGADTA EZT A RENDELETET:
1. cikk
Az 1623/2000/EK rendelet a következőképpen módosul:
1.
A 92-94. cikk helyébe a következő szöveg lép:
„92. cikk
A versenytárgyalási eljárás megnyitása
(1) A Bizottság az 1493/1999/EK rendelet 75. cikkének megfelelően eljárva negyedévenként egy vagy több ajánlati felhívást tesz közzé az üzemanyag-ágazatban bio-etanolként történő Közösségen belüli kizárólagos hasznosítás céljából.
Az ilyen versenytárgyalásban odaítélt alkohol mennyisége nem haladhatja meg versenytárgyalásonként a 700 000 hektolitert 100 térfogatszázalékos alkoholban számítva.
(2) Az alkoholt a Közösségben letelepedett cégeknek ítélik oda és az üzemanyag-ágazatban kell felhasználni.
Ennek céljából a tagállamok elismerik azokat a cégeket, amelyeket jogosultnak tartanak, és amelyek kérelmet nyújtottak be, mellékelve a következő dokumentációt:
a)
a cég nyilatkozata, hogy évente legalább 50 000 hl alkohol felhasználására képes;
b)
a cég igazgatási székhelye;
c)
a cég székhelye és azon létesítmények térképmásolata, amelyekben az alkohol feldolgozásra kerül, az éves feldolgozói kapacitás megjelölésével;
d)
a tagállam nemzeti hatóságaitól a létesítmények működésére vonatkozó felhatalmazás másolata; és
e)
a minden végső felvásárló tagállamában illetékes nemzeti hatóság igazolása arra vonatkozóan, hogy az alkoholt teljes mértékben bio-etanol gyártására fogja felhasználni és, hogy ez a bio-etanol csak az üzemanyag-ágazatban kerül felhasználásra.
(3) A tagállami elismerés a Közösség egész területén érvényes.
(4) A Bizottság által 2005. március 1-jén elismert cégeket e rendelet céljával összefüggésben elismertekként kell tekinteni.
(5) A tagállamok értesítik a Bizottságot minden új elismerésről, vagy elismerés visszavonásáról.
(6) A Bizottság rendszeresen közzéteszi a tagállamok által elismert cégek jegyzékét.
93. cikk
Értesítés ajánlati felhívásról
Az ajánlati felhívásról szóló értesítést az Európai Unió Hivatalos Lapjában kell közzétenni.
Az ilyen értesítés meghatározza:
a)
a versenytárgyalásra vonatkozó különleges szabályokat, valamint az érintett intervenciós hivatalok nevét és címét;
b)
A versenytárgyalási eljárás tárgyát képező alkohol mennyiségét 100 térfogatszázalékos alkohol hektoliterében megadva;
c)
a tételeket;
d)
a fizetési feltételeket;
e)
a minták begyűjtésének alaki előírásait;
f)
a 94. cikk (4) bekezdése szerinti ajánlati biztosíték és a 94c. cikk (3) bekezdése szerinti teljesítési biztosíték mértékét.
94. cikk
Az ajánlattételre vonatkozó szabályok
(1) Egy ajánlattevő minden egyes ajánlati felhívásra csak egy ajánlattételt nyújthat be. Ha az ajánlattevő tételenként egynél több ajánlatot nyújt be, akkor egyik ajánlattétel sem elfogadható.
(2) Ahhoz, hogy az ajánlattétel elfogadható legyen, abban fel kell tüntetni azt a tagállamot, ahol az odaítélt alkohol végső felhasználásra kerül, valamint az ajánlattévő kötelezettségvállalását e rendeltetési hely betartására.
(3) Az ajánlattételnek az érintett tagállam intervenciós hivatalához legkésőbb az ajánlati felhívásról szóló értesítésben az ajánlattételek benyújtására megadott zárási időpont napján, brüsszeli idő szerint legkésőbb déli 12 órakor be kell érkeznie.
(4) Az ajánlattétel csak akkor érvényes, ha az ajánlattételek benyújtásának zárónapja előtt igazolják, hogy az érintett intervenciós hivatalnál hektoliterenként 4 EUR ajánlati biztosítékot helyeztek letétbe a 100 térfogatszázalékos alkohol ajánlattételenkénti teljes mennyiségére vonatkozóan.
Ebből a célból az érintett intervenciós hivatalok azonnal kiadják az ajánlattevők részére azt a nyilatkozatot, amely igazolja, hogy az ajánlati biztosítékot letétbe helyezték azokra a mennyiségekre, amelyekért az egyes intervenciós hivatalok felelősek.
(5) Az ajánlati biztosíték céljából a 2220/85/EGK rendelet 20. cikke értelmében elsődleges követelmények, hogy az ajánlattételeket nem lehet visszavonni a benyújtásukra vonatkozó zárónapot követően és teljesítési biztosítékot kell letétbe helyezni.
94a. cikk
Az ajánlattételekre vonatkozó közlemény
Az érintett intervenciós hivatal az ajánlattételek benyújtásának zárónapja utáni két munkanapon belül név nélkül továbbítja a Bizottsághoz az egyes ajánlattevők által benyújtott ajánlattételek jegyzékét.
a)
az ajánlattételi árakat;
b)
az egyes ajánlattételeket;
c)
az alkohol végső felhasználását.
94b. cikk
Az ajánlatok elbírálása
(1) A Bizottság az 1493/1999/EK rendelet 75. cikke (2) bekezdése szerinti eljárásnak megfelelően a legrövidebb időn belül dönt arról, hogy az ajánlatokat elfogadja-e vagy sem.
(2) Az ajánlatok elfogadása során, a Bizottság a tételenkénti legkedvezőbb ajánlatot fogadja el. Azonos árat tartalmazó ajánlatok esetén a Bizottság az érintett mennyiség odaítéléséről sorshúzással dönt.
(3) Az e cikk alapján meghozott döntésekről a Bizottság csak azokat a tagállamokat és intervenciós hivatalokat értesíti, amelyek olyan alkoholt tárolnak, amelyekre vonatkozó ajánlattételeket elfogadtak.
(4) A Bizottság egyszerűsített formában közzéteszi a versenytárgyalási eljárás eredményét az Európai Unió Hivatalos Lapjában.
94c. cikk
Odaítélési nyilatkozat
(1) Az intervenciós hivatal írásban haladéktalanul, tértivevénnyel értesíti az ajánlattevőket az ajánlattételük ügyében hozott döntésről.
(2) Az (1) bekezdésben foglalt értesítés kézhezvételét követő két héten belül az intervenciós hivatal minden sikeres ajánlattevő részére kiállít egy odaítélési nyilatkozatot, ami igazolja, hogy ajánlattételüket elfogadták.
(3) Minden sikeres ajánlattevő az (1) bekezdésben foglalt értesítés kézhezvételét követő két héten belül az érintett intervenciós hivatalnál letétbe helyez 100 térfogatszázalékos hektoliterenkénti alkoholra 30 euró teljesítési biztosítékot, annak biztosítására, hogy az alkoholt valóban az ajánlatban meghatározott célokra használják fel.
94d. cikk
Az alkohol elszállítása
(1) A tároló intervenciós hivatal és a sikeres ajánlattevő együttesen létrehoz az alkohol fokozatos elszállításának előzetes ütemezésére vonatkozó megállapodást.
(2) Az alkohol elszállítási utalvány bemutatása ellenében szállítható el, melyet az intervenciós hivatal állít ki, amint az elszállítandó mennyiséget kifizették. Ezt a mennyiséget 100 térfogatszázalékos alkoholban számolva, hektoliterenként kell meghatározni.
A kitárolási utalványoknak legalább 2 500 hektoliterre kell szólniuk, kivéve a tagállamokba történő legutolsó elszállítást.
Az elszállítási utalványon fel kell tüntetni azt az időpontot, ameddig az alkoholt ténylegesen el kell távolítani az érintett intervenciós hivatal raktárából. Az elszállítás időpontja nem haladhatja meg az elszállítási utalvány kiállításától számított nyolc napot. Abban az esetben, ha az elszállítási utalvány több, mint 25 000 hektolitert meghaladó mennyiségre szól, akkor az elszállítás időpontja meghaladhatja a nyolc napot, de nem lépheti túl a tizenöt napot.
(3) Az elszállítási utalványban foglalt alkohol tulajdonjoga az utalványon feltüntetett időpontban kerül átruházásra, amely nem lehet későbbi, mint a kiállítás napját követő nyolcadik nap. Az adott mennyiségeket ezen a napon elszállítottnak kell tekintetni. Ettől kezdve a vevő felel a lopásért, veszteségért vagy károsodásért és az elszállításra váró alkohol tárolási költségéért.
(4) Az odaítélésről szóló értesítés kézhezvételét követő hat hónapon belül az összes alkoholt el kell szállítani.
(5) Az odaítélt alkoholt az első elszállítás időpontjától számított két éven belül fel kell használni.”
2.
A 97. cikk (1) bekezdésének első albekezdése helyébe a következő szöveg lép:
„(1) Ahhoz, hogy az ajánlattétel elfogadható legyen, azt írásban kell benyújtani és az I., II. vagy III. alszakaszban említett különleges információkon túl tartalmaznia kell a következőket:”
3.
A 98.cikk (1) és (2) bekezdése helyébe a következő szöveg lép:
„(1) Az ajánlati felhívásról szóló értesítés közzétételétől az e felhívásra válaszoló ajánlatok benyújtásának zárónapjáig minden érdekelt fél mintát kaphat az eladásra kínált alkoholból, vásárlás útján, literenként 10 euró kifizetése ellenében. Az érdekelt felek rendelkezésére bocsátott mennyiség nem haladhatja meg a tartályonkénti öt litert.
(2) Az ajánlatok benyújtásának zárónapja után az ajánlattevő vagy a 92. cikknek megfelelően elismert cég kaphat mintákat az odaítélt alkoholból.
Az ajánlatok benyújtásának zárónapja után az olyan ajánlattevő, akinek a 83. cikk (3) bekezdésének második albekezdése alapján helyettesítést javasoltak, mintát kaphat a javasolt helyettesítő alkoholból.
Ezt a mintát az intervenciós hivataltól lehet beszerezni literenként 10 euró fizetése ellenében, úgy, hogy a mennyiség nem haladhatja meg a tartályonkénti öt litert.”
4.
A 100. cikk (2) bekezdésének c) pontja helyébe a következő szöveg lép:
„c)
Új ipari felhasználásra odaítélt alkohol esetében, amely a Közösség területén az üzemanyag-ágazat számára bio-etanolként történő felhasználás céljával került versenytárgyalási eljárásra, és amelyet a tervezett végső felhasználás előtt finomítani kell, az elszállított alkoholt teljes egészében a meghatározott célra felhasználtnak kell tekinteni, ha a versenytárgyalási eljárás alapján elszállított alkohol összmennyiségének legalább 90 %-át ezen célokra használták fel.
A sikeres ajánlattevő értesíti az intervenciós hivatalt a finomított termékek mennyiségéről, rendeltetési helyéről és felhasználásáról.
A veszteségek azonban nem haladhatják meg a b) pontban meghatározott határértékeket.”
5.
A 103. cikk (2) bekezdése helyébe a következő szöveg lép:
„(2) Az 1493/1999/EK rendelet 27., 28. és 30. cikke szerinti lepárlás-típusokkal kapcsolatban a tagállamok minden hónap végén jelentik:
a)
az előző hónapban lepárolt bor, borseprő és szeszezett bor mennyiségeket;
b)
valamint, különbséget téve, a semleges alkohol, a nyersalkohol és a párlat mennyiségét:
-
az előző hónapban termelt mennyiséget,
-
az előző hónapban az intervenciós hivatalok által átvett mennyiségeket,
-
az előző hónapban az intervenciós hivatalok által értékesített mennyiségeket, valamint e mennyiségek exportált részét és a számlázott eladási árat,
-
az előző hónapban az intervenciós hivatalok birtokában lévő mennyiségeket.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet minden elemében kötelező és közvetlenül alkalmazandó valamennyi tagállamban.
Kelt Brüsszelben, 2005. április 21-én.